  Виталий Пронин Шаркан ёросысь Зюзя школаын туэ 11-тӥ классы ӧвӧл - нылпиос ӧз люкаське, нош 9-тӥ классэз йылпумъя 10 ныл но пи. Шаркан ёросысь Зюзя школаын экзаменъёслы дасяськон.Школалэн директорезлэн воштӥсез Ольга Семёнова верамъя, туэ школаязы 76 дышетскись вал. Жаляса верано, пе, нылпиослэн лыдзы арысь аре кулэсме. Тужгес бадӟымаз классазы 10 мурт - ӵапак таос туэ 9-тӥ классэз йылпумъяло.- 11-тӥ классэз йылпумъясьёсмы кылем арын но ӧй вал, - шуэ директор. - Но вуоно арын луыны кулэ - 10-тӥ классмы вань.Зюзяын школа усьтӥськем дырысен туэ 125 ар тырмиз. Котькыӵе дыръёсты со чидано луиз ни. Куке соку кӧня ке параллельёс но люкаськылӥзы. Но котькыӵе вакытэ школа пиналъёслы тыро-пыдо тодон-валанъёс сётыны турттэ. Али нылпиос ичи бере, котькудӥзлы уката бадӟым саклык висъяське. Юнметэк-а школьникъёс ӟечесь тодон-валанъёссэс возьмато ОГЭ, ЕГЭ гожтыкузы но. Экзамензэс «2»-лы сётэмъёс татчыозь ӧй вал на. Оско: туэ но пиналъёссы визь сынан пыр умой ортчозы.Ачиз Ольга Юрьевна 23 арзэ нуэ ни история, обществознание урокъёсты. Дышетскемезъя - филолог, Удмурт кун университетысь удмурт филологияя факультетэз йылпумъяз. Но ужаны кутскон вакытаз филологъёссы тырмо вал, нош историксы одӥг гинэ вал.- Школалэн директорез, со ик историен дышетӥсь, Светлана Рустиковна Перевозчикова ӵектӥз история урокъёс нуыны, - тодаз вае Ольга Юрьевна. - Туж кышкаса кутски соку, картаосты вӧлдӥсько но часъёсын-часъёсын соосты дышетӥсько. Мар верало урокын - котькуд кылзэ азьло ик чакласько вал. Ярано, Светлана Рустиковна котьку вӧзам вал - юрттӥськиз, анае кадь потэ али но. Нош али малпасько ни: ярам ай, ӟуч, удмурт кылъя урокъёс уг нуиськы - сомында тетрадьёс эскероно луысал…Ольга Юрьевна лыдъя: ис-тория, обществознание - туж тунсыко предметъёс, улон шоры учкон воштӥське - учебникъёс но выльдӥсько. Соин ик ялан выль сямен малпаськыны, выльдӥськонъёсты адӟыны-шӧдыны быгатоно. Туала пиналъёс, пе, туж сэзесь, воштӥськонъёслы дасесь. Оло, соин но тросэз ОГЭ, ЕГЭ гожтыны история, обществознание предметъёсты быръё.Ольга Юрьевна дырзэ, кужымзэ жалятэк, юрттӥське соослы. Урокъёс бере но нуналлы быдэ сямен люкаськыло консультациосы. Экзаменъёслы вазь ик дасяськыны кутско. Кылсярысь, туэ консультациос, 9-тӥ классын дышетскисьёслы сяна, радъяськыло ни 10-тӥ классэ ветлӥсьёс понна но.Элина Кумачёва  